རྣ་བས་ཉན་ནས་ངས་ནི་འདི་ལྟར་བྲིས།།ཞེས་གཏམ་གྱིས་སྔོན་དུ་སོང་སྟེ་བརྗོད་པར་འདོད་པ་ལ།འཛམ་གླིང་འདི་ཉིད་འགྱུར་བའི་ཆོས་ཉིད་ཀྱིས་མཚམས་མེད་དུ་བསྐོར་བས་མི་རིགས་ཁག་གི་རིག་གནས་ལ་མ་བུ་དགྲ་གྲོགས་ཀྱི་རྣམ་པར་གནས་གཤིས་བོད་ཀྱི་རྩོམ་རིག་གཞུང་ལུགས་དང་རྩོམ་རིག་ལག་ལེན་འདི་ཉིད་ལ་མེད་པ་ནས་ཡོད་པ་དང་ཡོད་པ་ནས་འཕེལ་རྒྱས།འཕེལ་རྒྱས་ནས་ཉམས་ཉེས།ཉམས་ཉེས་ནས་སླར་གསོ།སླར་གསོ་ནས་རྒྱུན་འཛིན་བཅས་ཀྱི་བརྒྱུད་རིམ་ཁྲོད་སྔོན་བྱོན་མཁས་དབང་ཚོས་བློ་དཀྱེལ་ཡངས་པོས་རང་རིགས་ཀྱི་སྔར་ནས་གཤིས་སུ་འཇགས་པའི་ཚིག་སྦྱོར་དང་མཛེས་དཔྱོད་ཀྱི་ལྟ་བ་གཞི་རུ་བཅས་ཏེ་ཉེ་འཁོར་གྱི་སྔོན་ཐོན་མི་རིགས་ཁག་ལས་རྩོམ་རིག་གཞུང་ལུགས་དང་རྩོམ་རིག་བརྩམས་ཆོས་མང་དག་གཅིག་བསྒྱུར་གནང་མཛད་དེ་བོད་ཀྱི་རྩོམ་རིག་འཕྲིན་ལས་ལ་རྨད་བྱུང་གི་ཕྱག་རྗེས་བཞག་ཡོད་པ་རེད།ཡིན་ཡང་བཅིངས་འགྲོལ་བཏང་ཚུད་བོད་ཀྱི་སྤྱི་ཚོགས་སྒྲིག་གཞིར་འགྱུར་བ་བྱུང་བ་དང་བསྟུན་རྩོམ་རིག་གཞུང་ལུགས་ཀྱི་བསམ་བློའི་ཁ་ཕྱོགས་ལ་འགྱུར་བ་ཆེན་པོ་ཐེབས་སྟབས་ཨ་གསར་དང་ཨུ་ཚུགས་ལྟ་བུས་རྒྱ་མི་རིགས་ཀྱི་ལྔ་བཞིའི་ལས་འགུལ་ཡས་མས་སུ་དར་བའི་ནུབ་ཕྱོགས་ཀྱི་རྩོམ་རིག་ལྟ་བ་དེ་དག་རང་རིགས་ཀྱི་སྐད་ཆའི་ལམ་ནས་སྔར་སྲོལ་གྱི་རྩོམ་རིག་གི་གཞུང་ལ་ཡོངས་སུ་དགག་རྒྱག་གམ་ཙི་ཙི་སྒམ་པོའི་ཆ་བྱད་ཀྱིས་བོད་ཀྱི་རྩོམ་རིག་གཞུང་ལུགས་ཀྱི་ལེའུ་གསར་པ་ཞིག་བཏོད་པས་ལག་ལེན་ལ་ནུས་པ་འདྲ་ཐོན་ཡོད་པ་རེད་དེ།མི་རིགས་ཀྱི་འདུ་ཤེས་སམ་མི་རིགས་ཀྱི་ཁྱད་ཉམས་འདི་ཡིན་པ་ཞིག་སྟོན་རྒྱུ་མེད་པས་གཞུང་དེས་ཁྲིད་པའི་རྩོམ་རིག་ལག་ལེན་ལ་མི་རིགས་ཀྱི་ཁྱད་ཉམས་ཐོན་དཀའ་པོ་གྱུར་བ་རེད།དེས་ན་གཤམ་ལ་ཁོ་བོས་ཅི་ཞིག་མཐོང་བ་བཞིན་རང་གིས་བསམ་བཞིན་དུ་བོད་ཀྱི་རྩོམ་རིག་གཞུང་ལུགས་ཏེ་དེང་གི་རྩོམ་རིག་གཞུང་ལུགས་ལ་ངེས་པར་མི་རིགས་རང་གི་ཤ་ཉམས་རུས་ཉམས་ཐོན་དགོས་ཚུལ་སྐོར་ཤོད་པར་ནང་དོན་གསུམ་གྱི་ལམ་ནས་བརྗོད་པར་འདོད་པ་ཡིན་ཏེ།